《斋日偶作》
清代·马宗琏

洙泗传六经，精义备搜讨。如悬日月光，斯文常皓皓。

藏书鲁壁日，简策幸完好。西京家法严，师承原大道。

刘歆《七略》存，穷源供参考。郑氏守遗书，东都仗一老。

障泽回狂澜，疏川跨行潦。六代南北分，无敢妄摛藻。

柰何异说兴，新学逞臆造。古义日以湮，先泽日以槁。

盛代首崇儒，琳琅分派蚤。汉世重石渠，隋书耀鸿宝。

宏博遍儒林，述造付梨枣。深邃迈宋唐，再见日天杲。

作者简介：马宗琏，字器之，又字鲁陈，桐城人。嘉庆辛酉进士。有《校经堂诗钞》。